**Bod č. 12.6**

**MESTSKÉ ZASTUPITEĽSTVO V STUPAVE**

Materiál na rokovanie

Mestského zastupiteľstva v Stupave

Dňa : 22.06.2017

**Žiadosť o prenájom pozemkov parcely reg. „C“KN č. 740/28, 740/29, 740/30 v k.ú. Stupava a časť pozemku parcely reg. „C“KN č. 740/1 v k. ú Stupava**

**Predkladateľ : Materiál obsahuje:** 1. návrh uznesenia

JUDr. Tomáš Muroň, v.r. 2. dôvodovú správu

prednosta MsÚ 3. žiadosť – Klub Slovenských

 turistov Tatran Stupava

 4. informatívna kópia z mapy

 5. čiastočný výpis z LV č. 2783 4x

 6. výpis z LV č. 8636

 7. dodatok k NZ

**Vypracovala :**

Renata Mištinová, referent správy majetku

**Návrh uznesenia :**

**Mestské zastupiteľstvo v Stupave :**

1. **v y h l a s u j e**

časť pozemku parcely reg. „C“KN č. 740/1, druh pozemku ostatné plochy o výmere cca 678 m2 zapísaný na LV č. 2783 vo vlastníctve mesta Stupava za prebytočný majetok.

1. **s c h v a ľ u j e**

zámer prenajať pozemky parcely reg. „C“KN č. 740/28, 740/29 a 740/30, druh pozemkov zastavané plochy a nádvoria o celkovej výmere spolu 275 m2 v k.ú. Stupava a časť pozemku parcely reg. „C“KN
č. 740/1, druh pozemku ostatné plochy o výmere cca 678 m2, v k.ú. Stupava, všetky zapísané na LV
č. 2783 vo vlastníctve mesta Stupava, Klubu Slovenských turistov Tatran Stupava podľa § 9a ods.9 zákona č. 138/1991 Z.z. o majetku obcí v znení neskorších predpisov, za cenu najmenej podľa znaleckého posudku, a to s tým, že podmienkou Nájomnej zmluvy bude, že Nájomca je povinný strpieť prechod vlastníkov susedných nehnuteľností cez parcelu reg. „C“KN č. 740/30 v k.ú. Stupava.

Podmienkou uzatvorenia nájomnej zmluvy je zabezpečenie geometrického plánu na oddelenie výmery cca 678 m2 z pozemku parcely reg. „C“KN č. 740/1 na náklady žiadateľa.

**Dôvodová správa**

Na Mestský úrad Stupava bola dňa 15.04.2016 doručená žiadosť Klubu slovenských turistov Tatran Stupava, ( ďalej len „KST Tatran Stupava“ ) o prenájom pozemkov parcely reg. „C“KN č. 740/28, 740/29 a 740/30, druh pozemkov zastavané plochy a nádvoria o celkovej výmere spolu 275 m2 v k.ú. Stupava, a časť pozemku parcely reg. „C“KN č. 740/1, druh pozemku ostatné plochy o výmere cca 678 m2 , všetky zapísané na LV č. 2783 vo vlastníctve mesta Stupava.

Žiadateľ podal žiadosť na prenájom pozemkov na Mestský úrad už 02.09.2013, avšak v  roku 2013 Mesto Stupava uzavrelo nájomnú zmluvu na parcely reg. „C“KN č. 740/28, 740/29 a 740/30 s Občianskym združením FC Stupava a usporiadanie užívacích vzťahov na parcele reg. „C“KN č. 740/1 nebolo predmetom schvaľovania príslušnými orgánmi mesta.

KST Tatran Stupava sa v roku 2014 na základe kúpnej zmluvy stal vlastníkom stavieb, klubovne a prístrešku na parcelách reg. „C“KN č. 740/28 a 740/29, ktoré sú zapísané na LV 8636 pre k.ú. Stupava.

KST Tatran Stupava vo svojej žiadosti navrhuje, aby na uvedené pozemky t.j. parcely reg. „C“KN č. 740/28 ,740/29 a 740/30 bola uzatvorená nájomná zmluva, ako dôvod svojej žiadosti o nájom pozemkov žiadateľ uviedol, že uvedené pozemky užíva so starostlivosťou riadneho hospodára, udržiava poriadok nielen na pozemkoch ale aj v ich okolí už viac ako tridsať rokov, ešte za čias jestvujúcej Telovýchovnej jednoty Tatran Stupava, kedy bol Klub turistov člensky jej súčasťou a tieto stavby a pozemky mu boli pridelené k užívaniu.

 Komisia majetková a legislatívno-právna na svojom zasadnutí dňa 28.04.2016 Uznesením
č. 040.28.04.2016 odporúča MsZ **vyhovieť** žiadosti Klubu slovenských turistov Tatran Stupava.

 Dňa 14.09.2016 bola na Mestský úrad v Stupave doručená a zaevidovaná „*Petícia na podporu o nepodporenie aktivít Klubu slovenských turistov Tatran Stupava na území stupavského parku a vyjadrenie nesúhlasu s uzatvorením nájomnej zmluvy medzi mestom Stupava a klubom Tatran“.* Podporovatelia petície žiadali, aby Mesto Stupava nevyhovelo žiadosti o prenájom pozemku priľahlého k budovám vo vlastníctve Slovenského klubu turistov Tatran Stupava ( ďalej v texte aj ako „klub turistov“), nakoľko klub turistov podľa obyvateľov Stupavy, podpísaných pod petíciu, na svojich pravidelných stretnutiach sústavne porušuje pravidlá spolunažívania.

 K vybaveniu petície bolo zvolané stretnutie, na ktorom bol dohodnutý postup pre organizáciu stretnutí klubu turistov tak, že zástupcovia klubu turistov budú včas informovať o stretnutí svojich členov organizátora petície. V prípade, že sa vyskytnú sťažnosti obyvateľov domov v okolí areálu, v ktorom sa konajú stretnutia klubu turistov, bude organizátor petície, prípadne dotknutý obyvateľ kontaktovať správcu budov klubu turistov, resp. predsedu klubu turistov. Zároveň Mestský úrad v Stupave oznámil organizátorovi petície, že o podozreniach z porušenia všeobecne záväzných nariadení, prípadne iných všeobecne záväzných právnych predpisov môžu obyvatelia oboznamovať Mestskú políciu Stupava a v záujme ochrany verejného poriadku v danej lokalite dá Mesto Stupava v letných mesiacoch mestskej polícii za úlohu vykonávať frekventovanejšie kontroly.

 Vzhľadom na skutočnosť, že Mesto Stupava a FC Stupava uzatvorili dňa 13.12.2016 Dodatok
č. 1 k nájomnej zmluve zo dňa 26.04.2013, boli pozemky parcely reg. „C“KN č. 740/28, 740/29 a 740/30 vyňaté z nájomnej zmluvy zo dňa 26.04.2013, a preto je v súčasnosti možné prenechať ich do užívania KST Tatran Stupava.

 Prebytočnosť pozemkov parcely reg. „C“KN č. 740/28, 740/29 a 740/30, druh pozemkov zastavané plochy a nádvoria o celkovej výmere spolu 275 m2 v k.ú. Stupava, ktoré boli predmetom nájmu, nebola ku dňu predloženia tohto materiálu zrušená uznesením MsZ.

Poukazujeme na skutočnosť, že po podaní žiadosti KST Tatran Stupava sa KST Tatran Stupava stal vlastníkom stavieb na pozemku parcely reg. „C“KN č. 740/28 a 740/29, bolo by v zmysle zákona
č. 138/1991 Z.z. o majetku obcí v znení neskorších predpisov a Zásad hospodárenia s majetkom mesta, možné prenajať predmetné pozemky žiadateľovi aj spôsobom hodným osobitného zreteľa

Materiál bol dňa 12.06.2017 predložený na rokovanie Mestskej rady v Stupave, ktorá odporučila MsZ materiál schváliť, a to s tým, že podmienkou Nájomnej zmluvy bude, že Nájomca je povinný strpieť prechod vlastníkov susedných nehnuteľností cez parcelu reg. „C“KN č. 740/30 v k.ú. Stupava.